Aktar terremoti fl-Ekwador Żewġ terremoti b'saħħithom laqtu l-kosta tal-Ekwador nhar l-Erbgħa li għadda. L-epiċentru tal-ewwel terremot, illi kellu saħħa ta' 6.7 grad fuq l-iskala Richter, kien il-villaġġ ta' Mompiche, filwaqt li dak tat-tieni wieħed, illi kien ta' 6.8 grad, kien 82 kilometru 'l bogħod mir-raħal ta' Esmeraldas. Fortunatament, minkejja s-saħħa ta' dawn it-terremoti, kien hemm biss vittma waħda rrappurtata mill-awtoritajiet. Sadanittant, però, il-ħsarat infrastrutturali kienu notevoli fiż-żoni affettwati. L-istess żoni kienu milquta minn terremot ta' 7.8 grad fuq l-iskala Richter ix-xahar li għadda; diżastru li ħalla 'l fuq minn 600 persuna mejta u madwar 2,500 oħra midruba. Kuntrasti Stħarriġ differenti li sar fir-Renju Unit fl-aħħar jiem dwar il-futur ta' dan il-pajjiż bħala Stat Membru tal-Unjoni Ewropea kellu riżultati kontrastanti. Stħarriġ ippubblikat minn YouGov nhar l-Erbgħa li għadda ta vantaġġ ta' 4% lill-'In' fuq l-'Out'. Dan ir-riżultat wera li l-vantaġġ ta' dawn tal-ewwel qiegħed jiżdied hekk kif ġimagħtejn ilu d-differenza kienet biss ta' 2%. Riżultat aktar qawwi ħareġ minn stħarriġ bit-telefown li sar mill-kumpanija ICM li wera li l-'In' kienu qegħdin igawdu minn vantaġġ ta' 10%. Madankollu, fl-istess jum, stħarriġ separat li sar bl-internet minn ICM stess ta vantaġġ ta' 4% lill-'Out'. Ir-referendum uffiċjali dwar din il-kwistjoni se jsir fit-23 ta' Ġunju. Aktar protesti Franza kienet iġġammjata minn ġimgħa oħra ta' protesti hekk kif ħaddiema tal-ferrovija, tal-portijiet u membri tal-Forza tal-Ordni, fost oħrajn, abbandunaw il-post tax-xogħol biex jesprimu r-rabja għall-kundizzjonijiet tagħhom. Dawn il-protesti ħarbtu wkoll il-konnessjonijiet ta' Franza mal-pajjiżi ġirien tagħha. Matul dawn l-aħħar xhur il-Gvern Soċjalista mmexxi mill-President Francois Hollande kien involut f'ħidma intensiva biex jipprova jgħaddi diversi liġijiet li għandhom l-għan li jagħmlu s-suq tax-xogħol aktar flessibbli u kompetittiv fi żmien meta Franza għandha livell ta' qgħad ta' madwar 10%. Madankollu, dawn ir-riformi mill-ewwel sabu reżistenza kbira fejn qiegħed jiġi spekulat li Hollande jista' saħansitra ma jikkontestax l-elezzjoni presidenzjali tas-sena d-dieħla minħabba l-kollass fil-popolarità tiegħu. Għażla kontroversjali Nhar il-Ġimgħa li għadda l-Ministru għad-Difiża ta' Iżrael Moshe Yaalon ħabbar li se jirriżenja mill-kariga tiegħu b'riżultat ta' għajdut qawwi li l-Prim Ministru Benjamin Netanyahu ried idaħħal minfloku lil Avigdor Lieberman –esponent tal-lemin estrem li jagħmel parti mill-koalizzjoni tal-Gvern. Yaalon sostna wkoll li se jabbanduna s-siġġu tiegħu fil-Parlament. L-għażla ta' Lieberman, li jmexxi l-Partit Yisrael Beiteinu, waslet hekk kif Netanyahu qiegħed jipprova jsaħħaħ il-pożizzjoni tal-koalizzjoni tiegħu fil-Parlament fejn bħalissa għandu maġġoranza ta' siġġu wieħed biss. Madankollu, huwa mistenni li, jekk Lieberman jingħata dan il-portafoll, in-negozjati ta' paċi mal-Palestina se jkomplu jikkumplikaw rwieħhom minħabba l-ideat nazzjonalisti estremi tiegħu. Rawnd ġdid ta' Negozjati Din il-l-ġimgħa beda rawnd ġdid ta' negozjati kwadrilaterali bejn l-Afganistan, il-Pakistan, l-Istati Uniti u ċ-Ċina li għandhom l-għan li jġibu l-paċi f'dan il-pajjiż tal-ewwel wara diversi snin ta' konflitt ċivili. L-akbar theddida għall-paċi fl-Afganistan bħalissa huma l-militanti Talibani li baqgħu attivi anke wara r-rebħa tal-koalizzjoni internazzjonali fl-2001. Wara li din l-koalizzjoni rtirat fl-2014, is-sitwazzjoni fil-pajjiż kompliet tikkumplika ruħha fejn huwa maħsub li t-Talibani għandhom f'idejhom l-akbar medda ta' territorju mill-2001 'l hawn. Il-Gvern Afgan qiegħed jittama li jikkonvinċi lit-Talibani jersqu lejn il-mejda tan-negozjati wara li abbandunaw ir-rawnd preċedenti b'konsegwenza tal-fundatur tagħhom Mullah Mohammed Omar. Madankollu, dawn l-attentati s'issa kienu inutli. Messaġġ għaċ-Ċina Il-President il-ġdid tat-Tajwan Tsai Ing-wen ħadet il-kariga tagħha b'mod uffiċjali f'ċerimonja li saret nhar il-Ġimgħa li għadda. L-elezzjoni tagħha hija mistennija li ġġib magħha bidla fir-relazzjoni ta' dan l-istat maċ-Ċina hekk kif il-partit ta' Tsai fil-passat ħa pożizzjonijiet ibsin fil-konfront taċ-Ċiniżi b'differenza għall-Kuomintang, il-partit li issa sab ruħu fl-Oppożizzjoni. Fil-fatt, fl-ewwel diskors tagħha, Tsai sostniet li hija se tkun kommessa li tiddefendi l-valuri tal-libertà u d-demokrazija f'pajjiżha. Dan il-messaġġ jidher intenzjonat li juri d-determinazzjoni tagħha li tirreżisti kull pressjoni militari, politika u kummerċjali li tista' tipprova tagħmel iċ-Ċina biex timponi l-aġenda tagħha fuq din il-gżira.